Document ID: /roh_data/filtered/fineweb-2-filterrobots_roh.jsonl.gz/43942

Tgi po candidar per il Cussegl naziunal?
Tgi che ha l'intenziun da candidar per il Cussegl naziunal, sto ademplir tschertas premissas. Per las Svizras ed ils Svizzers a l’exteriur existan pretensiuns supplementaras.
La Constituziun federala fixescha ils criteris fundamentals che ston esser ademplids per pudair far diever dals dretgs politics e pia per pudair candidar:
- La candidata u il candidat sto avair il dretg da burgais svizzer.
- Ella u el sto avair almain 18 onns.
- Ella u el na dastga betg star sut curatella cumplessiva pervia d'ina malsogna u pervia d'ina deblezza da spiert. Ella u el na dastga er betg vegnir represchentada d’ina persuna ch’ella u el ha incumbensà cun agid d’in mandat preventiv.
Art. 143 Elegibladad
Candidatas e candidats fitg giuvens
Tgi che n'ha anc betg ademplì il 18avel onn da vegliadetgna tar l'annunzia per la glista da candidatas e da candidats po tuttina candidar, premess ch'ella u el daventia maioren il pli tard il di d'elecziun (en quest cas ils 20 d’october 2019).
Svizras e Svizzers a l’exteriur: candidatura per il Cussegl naziunal
En la Constituziun federala è francà che tut las burgaisas svizras e tut ils burgais svizzers cun il dretg da votar pon candidar per il Cussegl naziunal. Er las Svizras ed ils Svizzers a l’exteriur han quest dretg, sch’els adempleschan las premissas menziunadas survart.
Sch’els vulan exercitar quest dretg, ston els però ademplir supplementarmain las suandantas premissas:
- Els han transferì lur domicil a l’exteriur.
- Els han tschernì lur vischnanca da votaziun. En general è quai l’ultima vischnanca, en la quala els èn stads domiciliads. Per Svizras e Svizzers a l’exteriur che n’han mai gì lur domicil en Svizra è la vischnanca burgaisa la vischnanca da votaziun.
- Els èn s’annunziads en questa vischnanca tras la represchentanza svizra cumpetenta (ambassada u consulat general) ed èn sa laschads inscriver en il register da las Svizras ed ils Svizzers a l’exteriur.
- Els èn sa laschads inscriver tras la represchentanza svizra cumpetenta en il register electoral da lur vischnanca da votaziun.
Svizras e Svizzers a l’exteriur: Inscripziun en il register electoralRepreschentanzas svizras a l'exteriur
Dretgs politics da las Svizras e dals Svizzers a l’exteriurLescha federala davart persunas ed instituziuns svizras a l’exteriur
Ordinaziun davart persunas ed instituziuns svizras a l'exteriur
Infurmaziuns dal Departament federal d’affars exteriurs